b"\n_START_ARTICLE_\nFranz Liszt\n_START_SECTION_\n\xc5\xbdivljenjepis\n_START_PARAGRAPH_\nRodil se je slova\xc5\xa1kima star\xc5\xa1ema v Raidnigu pri Sopronu (danes Avstrija). Njegov o\xc4\x8de je bil pianist in je sanjal o tem, da bo njegov sin neko\xc4\x8d postal virtuoz. Liszt je namre\xc4\x8d \xc5\xbee kot otrok pokazal nagnjenost h glasbi in se je moral kljub slabemu zdravju u\xc4\x8diti pod strogim o\xc4\x8detovim nadzorom. Ko je bil star devet let, mu je nekaj ogrskih plemi\xc4\x8dev omogo\xc4\x8dilo \xc5\xa1tudij glasbe na Dunaju._NEWLINE_Na Dunaju ga je pou\xc4\x8deval nekdanji Beethovnov u\xc4\x8denec Karl Czerny, nekaj \xc4\x8dasa pa tudi Antonio Salieri. Svoj prvi nastop je imel decembra leta 1822, ko je uspe\xc5\xa1no zaigral Hummlov koncert in navdu\xc5\xa1il z improvizacijami. priznanja je bil dele\xc5\xbeen tudi od Beethovna. Naslednje leto, po koncu turneje, ga je o\xc4\x8de odpeljal v Pariz in ga sku\xc5\xa1al vpisati na konservatorij, a mu ni uspelo. Med \xc5\xa1tudijem je Liszt napisal opero v enem dejanju: Don Sancho ali Grad ljubezni (Don Sanche ou Le Ch\xc3\xa2teau d'amour), ki je bila prvi\xc4\x8d uprizorjena oktobra 1824 v Parizu. Leta 1826 je objavil niz prvih dvanajstih etud, navdih zanje pa je na\xc5\xa1el v Bachovi glasbi._NEWLINE_Kot mladostnik je za\xc4\x8del sodelovati v pari\xc5\xa1kem politi\xc4\x8dnem in kulturnem \xc5\xbeivljenju 19. stoletja in napisal Revolucionarno simfonijo, postal pa je tudi Berliozov, Chopinov prijatelj. Ko je leta 1832 videl Paganinija, ga je njegova virtuoznost tako navdu\xc5\xa1ila, da se je tudi on odlo\xc4\x8dil postati virtuoz in je pri igranju klavirja vpeljal \xc5\xa1tevilne tehni\xc4\x8dne novosti. Berlioz, Paganini in Liszt so v tistem \xc4\x8dasu za\xc4\x8deli moderno glasbeno dobo, s katero so odkrivali nove zmo\xc5\xbenosti instrumentov in dajali zvoku novo podobo._NEWLINE_Leta 1835 je grofica Marie d'Agoult zaradi Liszta zapustila mo\xc5\xbea in \xc5\xbeivela z Lisztom do leta 1844. Medtem so se jima rodili: dve h\xc4\x8derki in sin._NEWLINE_Liszt je koncertiral po vsej Evropi. Med letoma 1839 in 1841 je spoznal Mendelssohna, Schuberta in Wagnerja. Marie d'Agoult ga je spodbujala h komponiranju in napisal je skladbi Popotnikov album (Album d'un voyageur) in Leta romanja (Annes de P\xc3\xa8lerinage). Zaradi nesoglasij z grofico in nenehnih mondenih prireditev, je pozneje odpotoval v Anglijo, kjer je do\xc5\xbeivel neverjeten koncert: poslu\xc5\xa1alo ga je le deset ljudi. V naslednjih dveh mesecih je imel v Berlinu 21 koncertov. Leta 1842 je bil imenovan za kapelnika v Weimarju._NEWLINE_Ko je na turneji v Nizkih Pirenejih sre\xc4\x8dal svojo nekdanjo ljubezen, je nastal eden njegovih najlep\xc5\xa1ih samospevov - Rad bi izginil v mraku. Leta 1848 je ob posebni prilo\xc5\xbenosti napisal Kantato za otvoritev Beethovnovega spomenika v Bonnu (Festkantate zur Enth\xc3\xbcllung des Beethoven-Denkmals in Bonn). Liszt je ob\xc4\x8dinstvo navdu\xc5\xa1eval tudi s tem, da je dirigiral brez pali\xc4\x8dice in igral klavir brez partiture. V Weimarju je delala \xc5\xa1e trinajst let._NEWLINE_Leta 1847 je na turneji po Rusiji spoznal Caroline de Sayn-Wittgenstein, Poljakino, energi\xc4\x8dno in ukazovalno \xc5\xbeensko. V Weimarju je dirigiral Wagnerjevega Tannh\xc3\xa4userja in Lohengrina, Schumannovega Manfreda ter kot pianist sodeloval na festivalu posve\xc4\x8denem Berliozu. Septembra 1857, ob odkritju Goethe-Schillerjevega spomenika v Weimarju, je Liszt izvedel premierno njegovo simfonijo Faust in simfoni\xc4\x8dno pesnitev Die ideale. V tem \xc4\x8dasu je postala Lisztova h\xc4\x8di Cosima Wagnerjeva prijateljica. Lisztov gmotni polo\xc5\xbeaj se je kljub delu slab\xc5\xa1al. Ljubosumna princesa Caroline je bila vzrok, da so ga zapu\xc5\xa1\xc4\x8dali nekdanji obo\xc5\xbeevalci in ga na koncertu decembra 1858 celo iz\xc5\xbevi\xc5\xbegali. 15. December 1858 je prenehal z dirigiranjem v Weimarju._NEWLINE_V Weimarju je Liszt deloval tudi kot vpliven u\xc4\x8ditelj. Med njegovimi u\xc4\x8denci so bili: Hans von B\xc3\xbclow, Emil von Sauer, Wendelin Wei\xc3\x9fheimer, Carl Tausig, Franz Bendel, Peter Cornelius, Hans Bronsart in njegova bodo\xc4\x8da \xc5\xbeena Ingeborg Stark, Karl Klindworth, Julius Reubke, Rudolph Viole, Joseph White, Antal Siposs in mnogi drugi._NEWLINE_Po bivanju v Rimu, ko se ni mogel poro\xc4\x8diti s princeso Caroline, ki se ji ni posre\xc4\x8dilo lo\xc4\x8diti od mo\xc5\xbea, se je umaknil v samostan Madonna del Rosario na Monte Mario. Tam ga je obiskal pape\xc5\xbe Pij IX. Leta 1865 je prejel ni\xc5\xbeje redove. Postal je menih in za\xc4\x8del znova potovati. Ko je pri\xc5\xa1el v Budimpe\xc5\xa1to, je z Mad\xc5\xbearskimi rapsodijami po\xc5\xbeel veliko zmagoslavje. V Parizu so njegovo ma\xc5\xa1o sprejeli precej mla\xc4\x8dno. Vrnil se je v Weimar, kjer je bil dejaven na Weimarskem festivalu._NEWLINE_Pred nadlegovanjem zaljubljene Rusinje Janine je pobegnil v vilo d'Este v Tivoli. V Italiji je leta 1879 postal kanonik v Albanu. Leta 1885 se je kljub slabemu zdravju posvetil gostovanjem in obiskal vso Evropo in navdu\xc5\xa1eval poslu\xc5\xa1alstvo._NEWLINE_Franz Liszt je umrl 31. julija 1886 kot fran\xc4\x8di\xc5\xa1kan, pokopan je v Bayreuthu, nedale\xc4\x8d od Wagnerja.\n_START_SECTION_\nSpominska obele\xc5\xbeja\n_START_PARAGRAPH_\nV Raidingu, Weimarju, Budimpe\xc5\xa1ti in Bayreuthu so muzeji posve\xc4\x8deni \xc5\xbeivljenju in delu Franza Liszta. V teh in drugih krajih so tudi spomeniki._NEWLINE_Ob 150. letnici rojstva Liszta leta 1913 so Dunajsko Landstra\xc3\x9fe (3. Bezirk) preimenovali v Lisztgasse._NEWLINE_V \xc4\x8dast Franza Liszta je bila leta 1925 v Budimpe\xc5\xa1ti Akademija za glasbo preimenovana v Franz-Liszt-Musikakademie._NEWLINE_V marcu 2011 je bilo mednarodno letali\xc5\xa1\xc4\x8de Budimpe\xc5\xa1ta preimenovano v Letali\xc5\xa1\xc4\x8de Budimpe\xc5\xa1ta - Ferenc Liszt._NEWLINE_Leto 2011 je bil ob 200. rojstnem dnevu Franza Liszta izdan nem\xc5\xa1ki srebrni spominski kovanec za 10 Euro._NEWLINE_Leta 2006 so otvorili Lisztov center v Raidingu. Je sodobno koncertno poslopje tik zraven zgodovinske rojstne hi\xc5\xa1e v katerem se vsako leto odvija Lisztov festival._NEWLINE_S skodlami pokrita rojstna hi\xc5\xa1a je od leta 1951 je muzej. Obiskovalci dobijo v njej vpogled v \xc5\xbeivljenje in delo komponista. Poleg \xc5\xa1tevilnih fotografij, notnega materiala in Lisztove posmrtne maske iz Bayreuta, je tukaj tudi Erardov klavir na katerega je igral Liszt._NEWLINE_Vsako leto se konec oktobra v Bayreuthu odvija pianisti\xc4\x8dno tekmovanje Franza Liszta._NEWLINE_Leta 2011 ob 200. obletnici rojstva Franza Liszta so Mad\xc5\xbeari 22. oktober razglasili za svetovni dan Franza Liszta.[]_NEWLINE_3910 Liszt (1988 SF) je asteroid glavnega pasu, ki so ga odkrili 16. septembra 1988 v observatoriju EW Elst v Haute-Provence. Ime je dobil po mad\xc5\xbearskem skladatelju Ferencu Lisztu."